M. Urbáni, poslanec: (2007-05-18):
Túto deklaráciu teraz predkladáte. Pri nej hovoríte o tom, že lieky zdraželi, pán poslanec Štefanec. Tak nehnevajte sa, keď sa zníži sadzba DPH a lieky sú drahšie, tak potom nie je na vine systém  daňový, ale je na vine niečo iné, ak sú lieky drahšie. Ja nemám tie poznatky, neviem, skade máte tieto poznatky. Čiže sme v Európskej únii, dámy a páni. Európska únia pripravila teraz stratégiu na rok 2008. Pretože sa mi zdá, že sa o nej nevie, tak trošku vás zdržím a poviem pár slov o nej a na čo má byť. Európska únia uskutočňuje zdvojenú stratégiu, ktorú stanovila Európska komisia v máji minulého roku a ktorú podporuje Európska rada a Európsky parlament. Európska únia presadzuje širokú škálu ambicióznych politík upozorňujúcich našich občanov na to, aká podstatná pre uskutočňovanie ich túžob je v súčasnom svete európska dimenzia. Schopnosť Únie účinne konať zároveň podporuje paralelný proces v oblasti činnosti smerujúci k ústavnej a k inštitucionálnej dohode, k dohode, ktorá by spätne v budúcnosti priniesla efektívnejšiu a demokratickejšiu Európu. Najnovšie rozšírenie Európskej únie znamená ďalšiu konsolidáciu, keď postupne vstúpia do schengenského priestoru nové členské štáty a, vďaka Bohu, aj Slovensko. V niektorých oblastiach politiky budú potrebné nové iniciatívy. Komisia od svojho nástupu do funkcie otvorila široký okruh konzultácií, zdôrazňujem to, a politický dialóg vrátane preskúmania jednotného trhu a zhodnotenia sociálnej situácie. Týmto preskúmaním sa zabezpečí, aby bol jednotný trh naďalej hospodársky úspešný a aby z neho občania mali skutočný prospech. Je šesť základných priorít na rok 2008 a ďalšie obdobie. Je to prosperita, v ktorej je Lisabonská stratégia pre rast a zamestnanosť, energetika a doprava, globálny prístup k migrácii, vzdelávanie a inovácie, jednotný trh. V tomto bode sa hovorí o daniach. Je návrh umožňujúci podnikom využívať spoločný, konsolidovaný základ dane z príjmu právnických osôb pri činnosti v celej Európskej únii. To je jediná zmienka v tomto dokumente o daniach. Potvrdzujem to, čo už tu bolo povedané, nikto nikde ešte to neschválil. Ďalej je to Hospodárska a menová únia, posilnenie dôvery spotrebiteľa, ochrany spotrebiteľa, námorná politika a monitorovanie. V druhej priorite je solidarita, kde sú klimatické zmeny, poľnohospodárska politika, sociálna solidarita, rovnosť príležitostí, kohézna politika, posilnenie európskeho občianstva a ochrana základných práv, spravodlivosť a vnútorné záležitosti, dialóg medzi kultúrami, viacjazyčnosť. Ďalšou prioritou je bezpečnosť a sloboda, nejdem ju rozvádzať. Ďalej je to Európa ako svetový partner. Ďalej je hlavná priorita lepšia regulácia. Len si dovolím poznamenať niektoré body z toho, že je to významne preukázateľné zníženie administratívneho zaťaženia, ktorým sú vystavené podniky v Európskej únii, a dokončenie programu v oblasti kodifikácie súčasných právnych predpisov vo všetkých úradných jazykoch ako celku. Po šieste, sú to komunikačné priority, preskúmanie rozpočtu, preskúmanie jednotného trhu, zhodnotenie sociálnej situácie, migrácia, inštitucionálne usporiadanie, energetika, klimatické zmeny a úloha Európskej únie vo svete. Toto sú hlavné priority. Ja v tých prioritách som nenašiel jednu zmienku o tom, aby sa mali harmonizovať dane. Ja som tu spomínal minule vo vystúpení, že pán Mikloš hovoril na jednom fóre, že je za harmonizáciu daní. On hovorí, že hovoril o nepriamych daniach. Ja som nehovoril o konkrétnych daniach. Takže ak tam došlo k nedorozumeniu, dávam to na správnu mieru. Politika Európskej únie smeruje fakt k tomu, aby občania z nej mali prospech. Na poslednom fóre, na ktorom sme sa zúčastnili niektorí poslanci COSAC v Berlíne pred pár dňami, bolo jasne povedané komisárkou Wallström, že princípom Európskej únie bude, aby peniaze sledovali politiky jednotlivých štátov. Pri realizácii politík jednotlivých štátov bude hrať veľkú úlohu diplomacia. Vláda, politici, občianske združenia by mali vyvíjať úsilie, aby sa politika v Európskej únii dostala k občanovi. V otázke daní je potrebné vytvoriť expertné komisie v členských krajinách štátov, ako i v Európskej únii a spoločne rozpracovať návrhy na príslušnú realizáciu. Ja sám som mal otázku v Berlíne pred pár dňami pre pani Wallström, či to vlastne, že chcú spraviť jednotnú daň pre podniky, je prvý krok k harmonizácii. Nedostal som odpoveď, pretože to ešte nie je vôbec rozpracované. Preto pokladám prijímanie tejto deklarácie za zbytočné. A tá deklarácia neprinesie žiadnu pridanú hodnotu ani pre Slovensko, ani pre členské štáty iné, ani pre Európsku úniu. Preto aj navrhovanie deklarácie k daňovým otázkam považujem za predčasné, netaktické a zbytočné. O veciach treba diskutovať. Treba pokračovať aj v ekonomickej diplomacii v Európskej únii, ako i u nás doma nielen v otázkach daní. Vážnejšie, na čo chcem upozorniť nakoniec, je, zavedenie eura 1. 1. 2009 závisí aj od ekonomickej diplomacie slovenských politikov, slovenských parlamentárov, a preto by sme sa k tejto otázke mali stavať seriózne a nemali vysielať do sveta zbytočné deklarácie, ktoré nikomu nepomôžu. Ďakujem.